b'\n_START_ARTICLE_\nApollon Dafneioksen temppeli\n_START_SECTION_\nHistoria\n_START_PARAGRAPH_\nApollon Dafneioksen temppeli oli rakennettu alun perin oletettavasti klassisella kaudella. Tarkkaa ajoitusta ei kuitenkaan tunneta, koska temppelin perustukset ovat nykyisen luostarin alla, eik\xc3\xa4 niit\xc3\xa4 ole voitu tutkia kovin hyvin. Temppeli oli omistettu Apollonille, joka yhdistettiin usein laakeripuuhun (dafn\xc4\x93), ja t\xc3\xa4m\xc3\xa4n lis\xc3\xa4ksi my\xc3\xb6hemmin my\xc3\xb6s Athenelle, Demeterille ja Korelle. Apollonin Dafneios-epiteetti on s\xc3\xa4ilynyt edelleen nykyisen kaupunginosan ja luostarin nimess\xc3\xa4._NEWLINE_Kreikkalaisessa mytologiassa temppelin alkuper\xc3\xa4 liittyi Kefaloksen j\xc3\xa4lkel\xc3\xa4isiin Khalkinokseen ja Daitokseen. Kefalos oli karkotettu Ateenasta vaimonsa murhan vuoksi, jonka j\xc3\xa4lkeen h\xc3\xa4n siirtyi saarelle, joka sai h\xc3\xa4nest\xc3\xa4 nimen Kefalonia. Khalkinos ja Daitos, jotka olivat Kefaloksen j\xc3\xa4lkel\xc3\xa4isi\xc3\xa4 kymmenenness\xc3\xa4 polvessa, pyysiv\xc3\xa4t my\xc3\xb6hemmin Delfoin oraakkelilta lupaa palata Ateenaan. Oraakkeli kehotti n\xc3\xa4it\xc3\xa4 uhraamaan Apollonille ensimm\xc3\xa4isen\xc3\xa4 siin\xc3\xa4 kohdassa Attikaa, miss\xc3\xa4 n\xc3\xa4kev\xc3\xa4t kolmisoudun kulkevan maalla. Kun he saapuivat Poikilon-vuoren kohdalle, he n\xc3\xa4kiv\xc3\xa4t k\xc3\xa4\xc3\xa4rmeen, joka kiirehti pes\xc3\xa4\xc3\xa4ns\xc3\xa4, ja uhrasivat siin\xc3\xa4 Apollonille._NEWLINE_Alarikin johtamat visigootit tuhosivat temppelin vuonna 395/396. Sen paikalle rakennettin basilikakirkko 400-luvulla, ja se laajennettiin ja kunnostettiin paikan ensimm\xc3\xa4iseksi luostariksi Justinianuksen aikana vuosina 527\xe2\x80\x93565. Nykyinen luostari paikalla on per\xc3\xa4isin bysanttilaiselta kaudelta noin vuodelta 1080.\n_START_SECTION_\nRakennukset ja l\xc3\xb6yd\xc3\xb6kset\n_START_PARAGRAPH_\nTemppeli oli osa laajempaa pyh\xc3\xa4kk\xc3\xb6aluetta. Temppelirakennuksesta on s\xc3\xa4ilynyt osia uudelleenk\xc3\xa4ytettyn\xc3\xa4 luostarin rakenteissa. Luostarin pylv\xc3\xa4sk\xc3\xa4yt\xc3\xa4v\xc3\xa4ss\xc3\xa4 on doorilaisten pylv\xc3\xa4iden kapiteeleja klassiselta kaudelta ja eksonartheksissa joonialainen pylv\xc3\xa4s kapiteeleineen roomalaiselta kaudelta. Pausaniaan mukaan pyh\xc3\xa4kk\xc3\xb6alueella oli Apollonin, Athenen, Demeterin ja Koren patsaat. Pyh\xc3\xa4k\xc3\xb6n p\xc3\xa4\xc3\xa4temppeli ei kuitenkaan ilmeisesti ole ollut erityisen suuri, joten on mahdollista, ett\xc3\xa4 ainakin Demeterille ja Korelle on ollut alueella toinen, pienempi temppeli._NEWLINE_Koko pyh\xc3\xa4kk\xc3\xb6alue oli ymp\xc3\xa4r\xc3\xb6ity temenos-muurilla. Ainakin osa luostarin bysanttilaisaikaisesta muurista on rakennettu sen p\xc3\xa4\xc3\xa4lle. Muurin it\xc3\xa4portti on ilmeisesti antiikin aikaisen portin paikalla. Temppelin l\xc3\xa4hell\xc3\xa4 sijaitsi Panille ja nymfeille omistettu luola sek\xc3\xa4 Afroditen pyh\xc3\xa4kk\xc3\xb6.'